ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1346/97 υποβολή: Caroline Jackson (PPE) προς την Επιτροπή (21 Απριλίου 1997)

Θέμα: Γραφείο Εναρμόνισης της Eσωτερικής Aγοράς (ΓΕΑΑ)

Είναι σε θέση η Επιτροπή να αναφέρει:

1. πόσα άτομα και σε ποιές κατηγορίες εργάζονται στο ΓΕΑΑ στο Alicante,

2. ποιός είναι ο διευθυντής του Γραφείου,

3. σε τι αποβλέπει η λειτουργία του Γραφείου, καθώς και σε ποιά διεύθυνση ή μέλος της Επιτροπής έχει αυτό την υποχρέωση να δίδει απολογισμό,

4. εάν αποστέλλονται στο Ευρωπαϊκό Κοινοβούλιο και τα εθνικά κοινοβούλια ετησίως εκθέσεις σχετικά με τις δραστηριότητες του Γραφείου;

Απάντηση του κ. Monti εξ ονόματος της Επιτροπής (2 Ιουνίου 1997)

1. Στις 25 Απριλίου 1997 το Γραφείο Εναρμόνισης της Εσωτερικής Αγοράς (εμπορικά σήματα και σχέδια) προσέλαβε συνολικά 192 υπαλλήλους (συμπεριλαμβανομένων των εκτάκτων). 67 στην κατηγορία Α, 45 στην κατηγορία Β, 77 στην C και 3 στην D.

2. Πρόεδρος του Γραφείου είναι ο κ. Jean-Claude Combaldieu, πρώην πρόεδρος του γαλλικού γραφείου διπλωμάτων ευρεσιτεχνίας (ΙΝΡΙ). Ο κ. Combaldieu διορίστηκε πρώτος πρόεδρος του Γραφείου με απόφαση του Συμβουλίου το 1994.

3. Το Γραφείο δημιουργήθηκε με τον κανονισμό (ΕΚ) αριθ. 40/94 της 20ης Δεκεμβρίου 1993 για το κοινοτικό σήμα ((ΕΕ 11 της 14.1.1994. )). Το Γραφείο ασχολείται με τη διεκπεραίωση των αιτήσεων για την καταχώρηση κοινοτικών σημάτων και κάθε συνακόλουθης πράξης όσον αφορά τη διατήρηση ή την ακύρωση καταχωρημένων κοινοτικών σημάτων.

Το Γραφείο αποτελεί ανεξάρτητο κοινοτικό οργανισμό και διοικείται από συμβούλιο στο οποίο συμμετέχει ένα αντιπρόσωπος από κάθε κράτος μέλος και ένα αντιπρόσωπος της Επιτροπής. Ο αντιπρόσωπος της Επιτροπής είναι αναπληρωτής γενικός διευθυντής της ΓΔ ΧV (εσωτερική αγορά και χρηματοπιστωτικές υπηρεσίες).

4. Σύμφωνα με το άρθρο 137 του κανονισμού αριθ. 40/94, οι λογαριασμοί των συνολικών εσόδων και εξόδων του Γραφείου για το προηγούμενο οικονομικό έτος αποστέλλονται στο Κοινοβούλιο, το Ελεγκτικό Συνέδριο και την Επιτροπή το αργότερο μέχρι τις 31 Μαρτίου κάθε έτους. Σύμφωνα με την ίδια διάταξη, οι εν λόγω λογαριασμοι διαβιβάζονται επίσης στην επιτροπή προϋπολογισμού του Γραφείου, η οποία αποτελείται από αντιπροσώπους των κρατών μελών και της Επιτροπής.
ΓΡΑΠΤΗ ΕΡΩΤΗΣΗ E-1263/97 υποβολή: Nikitas Kaklamanis (UPE) προς την Επιτροπή (11 Απριλίου 1997)

Θέμα: Ρυθμίσεις για την εισαγωγή μεταχειρισμένων βαρέων οχημάτων στην Ελλάδα

Μεγάλη αναστάτωση έχει δημιουργηθεί στον κλάδο εισαγωγέων μεταχειρισμένων αυτοκινήτων της Ελλάδας, από την καθιέρωση νέων επαχθών διατάξεων για την πώληση μεταχειρισμέων βαρέων οχημάτων στη χώρα αυτή. Σύμφωνα με δημοσίευμα του έγκυρου περιοδικού «ΤΡΟΧΟΙ ΚΑΙ Τ.Ι.R.» έχει καθιερωθεί καθεστώς εισαγωγής και πώλησης βαρέων οχημάτων στην Ελλάδα το οποίο εξαρτούσε την ταξινόμηση των μεταχειρισμένων αυτών οχημάτων στην Ελλάδα από μία σειρά από εναλλακτικές προϋποθέσεις, όπως ηλικία επτά ετών από το έτος κατασκευής τους ή πιστοποιητικό καυσαερίων με βάση την Οδηγία 88/77 ((ΕΕ L 36 της 9.2.1988, σελ. 33. )) (όλα αυτά ισχύουν μέχρι τις 8 Φεβρουαρίου 1997), ενώ μετά τις 8.2.1997 και εφεξής, καθιερώνεται σωρευτικά η ηλικία 7 ετών από το έτος κατασκευής, καθώς και πιστοποιητικό καυσαερίων με βάση την παραπάνω Οδηγία.

Οι διατάξεις αυτές επέβαλαν εμπόδια στην κυκλοφορία των αγαθών στην Ε.Ε., καθώς και στην επαγγελματική δραστηριότητα των εισαγωγέων.

Σε όλη αυτή την κατάσταση προσετέθη και η νέα ρύθμιση που πρόσφατα επέβαλαν οι ελληνικές αρχές για μείωση της επταετίας στα έξι χρόνια από την πρώτη άδεια κυκλοφορίας, ενώ τα ήδη νομίμως μέχρι στιγμής εισαχθέντα και έχοντα πιστοποιητικά ταξινομήσεως οχήματα, (αλλά και τα εφεξής σύμφωνα με τις νέες προϋποθέσεις εισαγόμενα μεταχειρισμένα φορτηγά και λεωφορεία) θα πρέπει να ταξινομούνται υποχρεωτικά σε δύο χρόνια.

Η κατάσταση έχι γίνει πολύ δύσκολη για τους εμπόρους και λοιπούς επαγγελματίες του κλάδου, και γι'αυτό θα ήθελα να πληροφορηθώ την άποψη της Ευρωπαϊκής Επιτροπής για το θέμα, το κατά πόσο οι παραπάνω ρυθμίσεις είναι συμβατές με την κοινοτική νομοθεσία, και σε ποιές ενέργειες προτίθεται να προβεί σε περίπτωση που δεν συμβαίνει κάτι τέτοιο.

Απάντηση του κ. Monti εξ ονόματος της Επιτροπής (12 Ιουνίου 1997)

Με το άρθρο 2 του νόμου 2465/1997 του ελληνικού Υπουργείου Μεταφορών και Επικοινωνιών (Εφημερίδα της Κυβερνήσεως αριθ. 28 της 26ης Φεβρουαρίου 1997, σ. 415), στο οποίο αναφέρεται το Αξιότιμο Μέλος του Κοινοβουλίου, φαίνεται να ενισχύεται ο περιοριστικός χαρακτήρας των μέτρων που εθέσπισαν παλαιότερα οι ελληνικές αρχές και με τα οποία τίθενται περιορισμοί στη διάθεση στην αγορά ορισμένων βαρέων οχημάτων, εχόντων προηγουμένως λάβει άδεια κυκλοφορίας σε κάποιο άλλο κράτος μέλος. Πρόκειται, συγκεκριμένα, για το άρθρο 1, παράγραφοι 5, 6 και 7 του νόμου 2052/1992 (όπως έχει τροποποιηθεί) και για την υπουργική απόφαση αριθ. 12792/958.

Η Επιτροπή έχει κινήσει διαδικασία για παραβίαση της κοινοτικής νομοθεσίας βάσει του άρθρου 169 της συνθήκης ΕΚ, διότι θεωρεί ότι οι επίμαχες νομοθετικές διατάξεις ενδέχεται να αποτελούν μέτρο με αποτελέσματα ισοδύναμα εκείνων των ποσοτικών περιορισμών, οι οποίοι αντιβαίνουν στα άρθρα 30 και 36 της συνθήκης ΕΚ. Η Επιτροπή μελετά ήδη την απάντηση των ελληνικών αρχών.
ΓΡΑΠΤΗ ΕΡΩΤΗΣΗ E-1951/97 υποβολή: Susan Waddington (PSE) προς την Επιτροπή (4 Iουνίου 1997)

Θέμα: Σύσταση για την κατ' οίκον εργασία

Δεδομένου ότι η Επιτροπή ανέλαβε εκ νέου την υποχρέωση να υποβάλει σύσταση για την κατ' οίκον εργασία στις αρχές του 1997 ((Κοινωνική Ευρώπη - έκθεση προόδου για την εφαρμογή του μεσοπρόθεσμου προγράμματος κοινωνικής δράσης, παράρτημα 4/96, σελ. 42. )), η οποία θα ενθαρρύνει τα κράτη μέλη να εφαρμόσουν την πρόσφατα συμφωνηθείσα σύμβαση της ΔΟΕ για την κατ' οίκον εργασία και θα παράσχει προστασία σε χιλιάδες κατ' οίκον έργαζόμενους σ' ολόκληρη την ΕΕ, πόσο έχει προχωρήσει η Επιτροπή στην εκπόνηση αυτής της πρότασης, υφίστανται εμπόδια εντός της Επιτροπής για μια τέτοια πρόταση και πότε προβλέπεται να εγκρίνει η Επιτροπή την πρόταση αυτή δεδομένου ότι τώρα διανύουμε το δεύτερο τρίμηνο του 1997;

Απάντηση του κ.Flynn εξ ονόματος της Επιτροπής (11 Ιουλίου 1997)

Όπως επισημαίνει το αξιότιμο μέλος, η Επιτροπή δεσμεύτηκε στην έκθεσή της σχετικά με την πρόοδο του προγράμματος μεσοπρόθεσμης κοινωνικής δράσης (1995-1997) ((Κοινωνική Ευρώπη 4/96, σελ. 47. )) να υποβάλει σύσταση σχετικά με την κατ'οίκον εργασία.

Η Επιτροπή εξετάζει σήμερα την καταλληλότερη πρωτοβουλία με βάση τη σύμβαση 177 της Διεθνούς Οργάνωσης Εργασίας (ΔΟΕ) και τη συνοδευτική της σύσταση.
ΓΡΑΠΤΗ ΕΡΩΤΗΣΗ P-2077/97 υποβολή: Riccardo Garosci (UPE) προς την Επιτροπή (11 Iουνίου 1997)

Θέμα: Σήμανση των συσκευασμένων επισιτιστικών προϊόντων

Έχοντας υπόψη ότι βάσει επιστημονικών μελετών στο πλαίσιο της Διεύθυνσης ΧΙΙ της Επιτροπής, άνω του 1 εκατ. καταναλωτών στην Ιταλία υποφέρουν από παθολογίες προερχόμενες από διάφορες μορφές αλλεργίας τροφίμων και ότι σε όλη την Ευρωπαϊκή Ένωση ο αριθμός των εν λόγω καταναλωτών θα έπρεπε να ανέρχεται σε άνω των 7 εκατ. (2% του πληθυσμού), ζητείται η θέσπιση ενός νέου κανονισμού σχετικά με τις εττικέτες των συσκευασμένων τροφίμων προκειμένου να προφυλάσσεται η υγεία των ευρωπαίων καταναλωτών. Ο κανονισμός της ΕΕ προβλέπει σήμερα ότι τα συστατικά σε ποσότητες κατώτερες του 25% ενός προϊόντος αποκλείονται από τις απαιτήσεις σχετικά με τη σήμανση.

Μπορεί η Επιτροπή να τροποποιήσει τον κανονισμό ΕΕ σχετικά με τη σήμανση, τόσο για τα συσκευαζόμενα στην ΕΕ προϊόντα, όσο και για τα εισαγόμενα προκειμένου να μπορούν οι αλλεργικοί καταναλωτές να γνωρίζουν επακριβώς το ποσοστό όλων των συστατικών που περιέχουν τα συσκευασμένα τρόφιμα;

Επισημαίνεται στην Επιτροπή ότι, πάντοτε βάσει αποδεικτικών επιστημονικών μελετών, αρκούν ελάχιστες ποσότητες (κάτω του 1%) ενός τροφίμου για να προκληθούν σοβαρά σοκ σε πρόσωπα αλλεργικά στο εν λόγω τρόφιμο.

Απάντηση του κ. Bangemann εξ ονόματος της Επιτροπής (2 Ιουλίου 1997)

Η Επιτροπή εξετάζει κατά πόσο είναι απαραίτητο να τροποποιηθεί η οδηγία 79/112/ΕΟΚ σχετικά με την επισήμανση των ειδών διατροφής ((ΕΕ L 33 της 8.2.1979, όπως τροποποιήθηκε για τελευταία φορά με την οδηγία 97/4/ΕΚ - ΕΕ L 43 της 14.2.1997. )) προκειμένου να βελτιωθεί η ενημέρωση των ατόμων τα οποία πάσχουν από αλλεργίες ή έλλειψη ανοχής σε συγκεκριμένα τρόφιμα.

Η επιστημονική επιτροπή που ασχολείται με θέματα ανθρώπινης διατροφής οριστικοποίησε, πριν από 18 μήνες, μετά από αίτηση της Επιτροπής, έκθεση για τις διαθέσιμες επιστημονικές γνώσεις στον τομέα αυτό. Όπως διευκρινίζει και το Αξιότιμο Μέλος του Κοινοβουλίου, μία μελέτη ((EUR/16893 (AIR1 - 93 - 8012-IT). )), η «Μελέτη των διατροφικών παραγόντων που επηρεάζουν τις αλλεργίες τροφίμων και την έλλειψη ανοχής σε τρόφιμα», η οποία είναι γενικότερου χαρακτήρα, δημοσιεύθηκε για το θέμα αυτό στις αρχές του τρέχοντος έτους με πρωτοβουλία της Επιτροπής. Οι εργασίες θα ολοκληρωθούν, στο πλαίσιο της επιστημονικής συνεργασίας μεταξύ των κρατών μελών και της Επιτροπής, με τη συνολική εξέταση των διαθέσιμων επιδημιολογικών δεδομένων (επιπτώσεις, δόση, γεωγραφικές διακυμάνσεις, συχνότητα και σοβαρότητα των υπερευαισθησιών). Αυτό κρίνεται όντως απαραίτητο προκειμένου να καθορισθούν τα κριτήρια που θα πρέπει να χρησιμοποιηθούν για την εκπόνηση του καταλόγου των συστατικών που έχουν αναγνωρισθεί ως αιτίες αλλεργίας ή έλλειψης ανοχής και τα οποία, όταν χρησιμοποιούνται σε είδη διατροφής, θα πρέπει να αναφέρονται υποχρεωτικά στον κατάλογο των συστατικών που περιλαμβάνει η ετικέτα.

Βάσει των αποτελεσμάτων της ως άνω επιδημιολογικής εξέτασης τα οποία αναμένεται να γνωστοποιηθούν περί τα τέλη του τρέχοντος έτους, η Επιτροπή ενδέχεται να είναι σε θέση να εγκρίνει πρόταση τροποποίησης της οδηγίας 79/112/ΕΟΚ.
ΓΡΑΠΤΗ ΕΡΩΤΗΣΗ E-1726/97 υποβολή: Richard Corbett (PSE) προς την Επιτροπή (23 Μαΐου 1997)

Θέμα: Κυματοθραύστης στο Southport

1. Μπορεί η Επιτροπή να βεβαιώσει ότι εξακρίβωσε ότι η Μεγάλη Βρετανία συμμορφώθηκε με τις διατάξεις των οδηγιών 92/43 ((ΕΕ L 206 της 22.7.1992, σελ. 7. )) (Οδηγία για τους οικοτόπους και οδηγία 85/337 ((ΕΕ L 175 της 5.7.1985, σελ. 40. ))-Μελέτη των περιβαλλοντικών επιπτώσεων) εγκρίνοντας αυτό το σχέδιο;

2. Ενέκρινε αυτό το σχέδιο γιατί είχε μήπως πειστεί ότι είχε εξεταστεί επαρκώς η εναλλακτική λύση των «θαλάσσιων φυσικών μηχανισμών άμυνας» (που επιτρέπουν την ανάπτυξη των πρωτοδημιουργόμενων αμμόλοφων);

3. Γιατί, όταν η Επιτροπή επιθεώρησε την περιοχή, δεν κάλεσε και τα άτομα και τους οργανισμούς που είχαν αρχικώς υποβάλει καταγγελία που αφορούσε στη συμμόρφωση του εν λόγω σχεδίου με την ευρωπαϊκή νομοθεσία, όπως έχει συμβεί σε πολλές προηγούμενες επιτόπιες επιθεωρήσεις (π.χ. στην περίπτωση της ανθρακόσκονης στις αποβάθρες του Bootle που εμπίπτει στη δικαιοδοσία της ίδιας τοπικής αρχής), ακόμα κι αν αυτό δεν επιβάλλεται από τον νόμο;

4. Γιατί η Επιτροπή δεν είχε την ευαισθησία να ενημερώσει αμέσως αυτούς που αρχικώς είχαν καταγγείλει το σχέδιο, όταν αυτό εγκρίθηκε;

Απάντηση της κας Bjerregaard εξ ονόματος της Επιτροπής (15 Ιουλίου 1997)

Η Επιτροπή δηλώνει ότι πριν να εγκρίνει τη χρηματοδότηση μέρους του έργου για θαλάσσιο ανάχωμα στο Southport βεβαιώθηκε ότι με αυτό δεν θα παραβιάζονταν οι αναφερόμενες στην κοινοβουλευτική ερώτηση δύο οδηγίες. Επειδή δεν θα υπήρχαν σοβαρές επιδράσεις, δεν ανέκυψε ζήτημα ως προς εναλλακτικές λύσεις σύμφωνα με το άρθρο 6 της οδηγίας για τους οικοτόπους. Όσοι διαμαρτυρήθηκαν στην Επιτροπή για το έργο του θαλάσσιου αναχώματος, αργότερα ενημερώθηκαν για την έγκριση της χρηματοδότησης εκ μέρους της Επιτροπής. Η Επιτροπή έχει επίγνωση ότι είναι υπέρμετρα μακρά η διορία των τρισήμισυ μηνών για την ενημέρωση του συνδέσμου. Για το λόγο αυτό, έχουν αναληφθεί συγκεκριμένες ενέργειες για να βελτιωθεί η διοικητική διαδικασία ώστε να εξασφαλισθεί έγκαιρη διανομή των σχετικών πληροφοριών.

Όσον αφορά την επίσκεψη εκπροσώπων της Επιτροπής στον επίμαχο τόπο, το Αξιότιμο Μέλος του Κοινοβουλίου θα πρέπει να λάβει υπό σημείωση ότι η επίσκεψη ήταν ανεπίσημη και διενεργήθηκε μετά από αίτημα του τοπικού συμβουλίου. Η Επιτροπή ενδιαφερόταν κατά την επίσκεψη αυτή μόνο για την οπτική αναγνώριση, απευθείας, της ακτής και της επακριβούς θέσης του προτεινόμενου έργου. Κατά την επίσκεψη, οι εκπρόσωποι δεν επισκέφθηκαν άτομα ή οργανώσεις που είχαν εμπλακεί στη διαμαρτυρία, επειδή η Επιτροπή είχε ήδη λάβει από τους διαμαρτυρόμενους για το έργο ουσιώδη στοιχεία και υλικό σχετικά με τις ενδεχόμενες περιβαλλοντικές επιπτώσεις και κατανοούσε πλήρως τις ανησυχίες τους ως προς το προτεινόμενο έργο.
ΓΡΑΠΤΗ ΕΡΩΤΗΣΗ E-1497/97 υποβολή: Pervenche Berθs (PSE) προς την Επιτροπή (30 Απριλίου 1997)

Θέμα: Ενέργεια- Σταθμοί παραγωγής ηλεκτρικής ενέργειας

Μπορεί να παρουσιάσει η Επιτροπή πίνακα των ήδη υφιστάμενων και των ευρισκόμενων στο στάδιο μελέτης σταθμών παραγωγής ηλεκτρικής ενέργειας στην Ευρωπαϊκή Ένωση;

Στον πίνακα αυτόν θα πρέπει να εμφαίνονται, ανά ενότητα παραγωγής, η πηγή της χρησιμοποιούμενης ενέργειας, οι σημερινές παραγωγικές δυνατότητες και οι προβλέψεις για διαστήματα 5ετίας και 10ετίας.

Απάντηση του κ. Παπουτσή εξ ονόματος της Επιτροπής (16 Ιουνίου 1997)

Τα κράτη μέλη κοινοποιούν στην Επιτροπή εμπιστευτικά δεδομένα που αφορούν τους ηλεκτροπαραγωγικούς σταθμούς και τα επενδυτικά σχέδια στον τομέα παραγωγής ηλεκτρικής ενέργειας.

Η έκθεση Unipede-Eurelectric «Programmes and prospects for the European electricity sector» περιέχει πληροφορίες σχετικά με μια σειρά επενδυτικών σχεδίων, των οποίων μπορεί να λάβει γνώση το Αξιότιμο Μέλος του Κοινοβουλίου.

Στοιχεία σχετικά με τους υπάρχοντες σταθμούς παραγωγής ενέργειας βρίσκονται στη διάθεση των ενδιαφερομένων σε ειδικές εκδόσεις και σε βάσεις δεδομένων που διέπονται από καθεστώς εμπορικών συμβάσεων.
ΓΡΑΠΤΗ ΕΡΩΤΗΣΗ E-1297/97 υποβολή: Bαrbara Dόhrkop Dόhrkop (PSE) προς την Επιτροπή (11 Απριλίου 1997)

Θέμα: Αλιευτικές συμφωνίες με τη Νέα Ζηλανδία και άλλους

Η διατήρηση της αλιευτικής δραστηριότητας του κοινοτικού στόλου, καθώς και των θέσεων εργασίας που εξαρτώνται από τη δραεστηριότητα αυτή, απαιτεί τη σύναψη νέων διεθνών συμφωνιών μεταξύ της Ευρωπαϊκής Ένωσης και χωρών με τις οποίες δεν έχουν ακόμη συναφθεί τέτοιες συμφωνίες.

Από την άποψη αυτή, η Νέα Ζηλανδία προσφέρει πολλές δυνατότητες και έχει εκφράσει ενδιαφέρον όσον αφορά τη σύναψη αλιευτικής συμφωνίας.

Έχει έλθει η Επιτροπή σε επαφή με τις αρχές της Νέας Ζηλανδίας για τη διαπραγμάτευση μιας αλιευτικής συμφωνίας με τη χώρα αυτή; Εάν ναι, σε ποιό στάδιο βρίσκονται οι επαφές; Με ποιές χώρες σκέπτεται η Επιτροπή να συνάψει νέες αλιευτικές συμφωνίες;

Απάντηση της κ. Βοnino εξ ονόματος της Επιτροπής (13 Μαΐου 1997)

Η Επιτροπή εντόπισε τις δυνατότητες αλιευτικών συμφωνιών με τη Νέα Ζηλανδία τον Οκτώβριο του 1995. Η Νέα Ζηλανδία εξέφρασε ενδιαφέρον για την περαιτέρω εξέλιξη των επαφών και έτσι πραγματοποιήθηκαν αναγνωριστικές συζητήσεις το Μάρτιο του 1996 στη Νέα Ζηλανδία, ώστε να αξιολογηθεί η δυνατότητα μιας δεύτερης γενεάς αλιευτικών συμφωνιών μεταξύ της Κοινότητας και της Νέας Ζηλανδίας.

Η Επιτροπή, κατά τη διάρκεια της αποστολής της στη Νέα Ζηλανδία, συνάντησε αντιπροσώπους του δημόσιου και του ιδιωτικού τομέα, οι οποίοι εξέφρασαν θετική άποψη για τη δυνατότητα συνεργασίας με κοινοτικού συμφέροντος αλιευτικές επιχειρήσεις στα πλαίσια κοινοπραξιών και μεικτών επιχειρήσεων. Οι αρχικές αντιδράσεις των κρατών μελών ήταν επίσης μάλλον θετικές.

Η Επιτροπή ζήτησε από το Συμβούλιο, τον Ιανουάριο του 1997 οδηγίες διαπραγμάτευσης που θα εξουσιοδοτούσαν την Επιτροπή να αρχίσει διαπραγματεύσεις με τη Νέα Ζηλανδία ώστε να συνάψει αλιευτική συμφωνία. Το ζήτημα συζητείται επί του παρόντος στην αρμόδια ομάδα εργασίας του Συμβουλίου.

Για το 1997, η Επιτροπή εξετάζει επί του παρόντος τη δυνατότητα αλιευτικών συμφωνιών με τη Ρωσία και την Πολωνία στο Βορρά, καθώς και με ορισμένες χώρες της Νότιας Αφρικής, ήτοι τη Ναμίμπια, τη Νότια Αφρική και τη Μοζαμβίκη. Η σύναψη των συμφωνιών αυτών εξαρτάται όμως επίσης, πρώτον, από τις αντιδράσεις του κοινοτικού τομέα για τις αλιευτικές δυνατότητες που προσφέρονται και από τις οικονομικές επιπτώσεις που προκύπτουν από τις δυνατότητες αυτές, και δεύτερον, από το επίπεδο ανάληψής οικονομικών υποχρεώσεων της Κοινότητας για τις δραστηριότητες αυτές.
ΓΡΑΠΤΗ ΕΡΩΤΗΣΗ E-1295/97 υποβολή: Richard Howitt (PSE) προς την Επιτροπή (11 Απριλίου 1997)

Θέμα: Κέντρο παραγωγής ενέργειας της ΕΕ στην Katowice

Θα μπορούσε να επιβεβαιώσει η Επιτροπή αν έχει εξασφαλισθεί περαιτέρω χρηματοδότηση για το κέντρο παραγωγής ενέργειας της Katowice, στην Πολωνία;

Το πρόγραμμα έγινε ευνοϊκά δεκτό από την τοπική κυβέρνηση και τις βιομηχανίες στην πόλη Katowice. Τα προβλήματα αναδιάρθρωσης που αντιμετωπίζουν περιοχές όπως η Katowice καθιστούν παρόμοιες προσπάθειες της Ευρωπαϊκής Ένωσης απαραίτητες και πρέπει να υποστηριχθούν και να διασφαλισθούν.

Θα μπορούσε η Επιτροπη να παράσχει λεπτομέρειες για την προτεινόμενη χρηματοδότηση στον μελλοντικό προϋπολογισμό;

Απάντηση του κ. Παπουτσή εξ ονόματος της Επιτροπής (2 Ιουνίου 1997)

Το κέντρο της Katowice που δημιουργήθηκε στο πλαίσιο του προγράμματος Thermie και μετέπειτα (το 1996) στηρίχθηκε στο πλαίσιο του προγράμματος Synergy, τελεί υπό μεταφορά προς τον κρατικό οργανισμό για την αναδιάρθρωση της βιομηχανίας σκληρού άνθρακα. Εν τω μεταξύ, η σύμβαση Synergy που προέβλεπε τη στήριξη του κέντρου μέχρι το τέλος 1996 παρατάθηκε μέχρι τα μέσα του 1997, ώστε να διασφαλισθεί μια ήπια μεταφορά.

Στο πλαίσιο του προγράμματος Synergy 1997 προβλέπεται μια μελλοντική δραστηριότητα συνεργασίας. Η τελική απόφαση, η οποία εξαρτάται από την ολοκλήρωση των διαδικασιών που προβλέπονται από τον κανονισμό (ΕΚ) αριθ. 701/97 για τη θέσπιση προγράμματος για την προώθηση της διεθνούς συνεργασίας στον ενεργειακό τομέα - πρόγραμμα Synergy ((ΕΕ L 104 της 22.4.1997 )), αναμένεται το δεύτερο εξάμηνο του 1997.
ΓΡΑΠΤΗ ΕΡΩΤΗΣΗ E-2039/97 υποβολή: Bernhard Rapkay (PSE) προς την Επιτροπή (13 Iουνίου 1997)

Θέμα: Διάθεση κοινοτικών κονδυλίων στην ανατολική περιοχή του Ρουρ (στις πόλεις Dortmund και Hamm, και την επαρχία Unna)

Τι ύψους πιστώσεις της Ευρωπαϊκής Ένωσης εισέρρευσαν το 1995 και το 1996 στην ανατολική περιοχή του Ρουρ, και για ποια μέτρα, από:

1. το Ευρωπαϊκό Ταμείο Περιφερειακής Ανάπτυξης (ΕΤΠΑ);

2. το Ευρωπαϊκό Κοινωνικό Ταμείο (ΕΚΤ);

3. τα ερευνητικά προγράμματα της ΕΕ;

4. τα προγράμματα κατάρτισης της ΕΕ;

5. τα προγράμματα της ΕΕ για τη νεότητα;

6. τα προγράμματα της ΕΕ στον τομέα του περιβάλλοντος;;

7. τα προγράμματα της ΕΕ στον τομέα της ενέργειας;

8. άλλα προγράμματα της ΕΕ;

Απάντηση του κ. Santer εξ ονόματος της Επιτροπής (3 Ιουλίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1109/97 υποβολή: Giuseppe Rauti (NI) προς την Επιτροπή (24 Μαρτίου 1997)

Θέμα: Ζώα που «βασανίζονται» για την παραγωγή βασικών προϊόντων ενός φαρμάκου

Σύμφωνα με μια εντυπωσιακή τεκμηρίωση που δημοσιεύθηκε στο έντυπο «Impronte», επίσημη εφημερίδα του Ιταλικού Συνδέσμου Κατά της Ζωοτομίας (LAV), θα ήθελα να με πληροφορήσει η Επιτροπή εάν έχει υπόψη της τις «τεχνικές» που χρησιμοποιούνται στο εργαστήριο του Wieth-Ayerst, στις Ηνωμένες Πολιτείες, όπου μια πολυεθνική παράγει και εξάγει σε όλον τον κόσμο το προϊόν «Premarin». Το φάρμακο αυτό - αναφέρεται στην εφημερίδα «Impronte» του Οκτωβρίου 1996 - παράγεται από 75.000 περίπου φοράδες που εκτρέφονται σε ειδικές αγροτικές επιχειρήσεις των Ηνωμένων Πολιτειών και του Καναδά 7 τα ζώα αυτά υποχρεώνονται να «παράγουν» σε συνθήκες πραγματικού βασανισμού, δεδομένου ότι ακόμη και το σύστημα συλλογής των ούρων τους τα «τραυματίζει βαθύτατα» και τους χορηγείται ελλιπής ποσότητα νερού «για να παίρνουν ούρα περισσότερο πλούσια σε οιστρογόνα» (22 λίτρα νερό ημερησίως αντί των 45 έως 50 που θα χρειάζονταν). Θα πρέπει να σημειωθεί ότι τα ζώα που επιβιώνουν αποστέλλονται σε ειδικά κέντρα πάχυνσης και το κρέας τους εξάγεται στην Ευρώπη.

Κατόπιν των ανωτέρω, μπορεί και έχει την πρόθεση να παρέμβει η Επιτροπή κατά της Wieth-Ayerst, τουλάχιστον όσον αφορά τις «δραστηριότητές» της στις χώρες της Ευρωπαϊκής Ένωσης;

Απάντηση του κ. Fischler εξ ονόματος της Επιτροπής (2 Μαΐου 1997)

Δεδομένου ότι η Επιτροπή δεν διαθέτει στοιχεία που να επιβεβαιώνουν την ύπαρξη αγροκτημάτων στην Κοινότητα, στα οποία συλλέγονται ούρα από φοράδες που βρίσκονται σε κατάσταση εγκυμοσύνης για την παραγωγή του φαρμακευτικού προϊόντος που αναφέρει το Αξιότιμο μέλος του Κοινοβουλίου, δεν είναι δυνατόν να προβεί σε οποιαδήποτε ενέργεια.
ΓΡΑΠΤΗ ΕΡΩΤΗΣΗ E-0634/97 υποβολή: Joan Colom i Naval (PSE) προς την Επιτροπή (4 Μαρτίου 1997)

Θέμα: Κοινοτική επιδότηση των μέσων ενημέρωσης

Θα μπορούσε η Επιτροπή να μας ανακοινώσει τον πίνακα των μέσων ενημέρωσης τα οποία έλαβαν κοινοτική επιδότηση στη διάρκεια των οικονομικών ετών 1995 και 1996, αναφέροντας το ποσό και το κονδύλιο του προϋπολογισμού από το οποίο προέρχεται η σχετική επιδότηση;

Απάντηση του κ. Oreja εξ ονόματος της Επιτροπής (5 Ιουνίου 1997)

Η Επιτροπή δεν χορηγεί επιδοτήσεις στα μέσα μαζικής ενημέρωσης της Κοινότητας. Ωστόσο, σπάνια και υπό αυστηρούς όρους, η Επιτροπή μπορεί καμιά φορά να χορηγήσει χαμηλά ποσά για τη σύσταση κεφαλαίων εκκίνησης για συγκεκριμένα σχέδια σε ad hoc βάση. Ο πίνακας των σχεδίων που λαμβάνουν παρόμοια χρηματοδότηση το 1995 και 1996 αποστέλλεται απευθείας στο Αξιότιμο Μέλος του Κοινοβουλίου και στην Γενική Γραμματεία του Κοινοβουλίου. Όλα τα σχέδια του πίνακα χρηματοδοτήθηκαν από το κονδύλιο Β3-3300. Η Επιτροπή πιστεύει ακράδαντα ότι η χρηματοδότηση αυτή στην Κοινότητα για την οποία προτίθεται να καθορίσει αντικειμενικά κριτήρια, θα πρέπει να κρατηθεί σε πολύ χαμηλά επίπεδα.
ΓΡΑΠΤΗ ΕΡΩΤΗΣΗ E-1773/97 υποβολή: Werner Langen (PPE) προς την Επιτροπή (27 Μαΐου 1997)

Θέμα: Κοινοτικοί πόροι που διοχετεύθηκαν από το 1994 στην Ρηνανία-Παλατινάτο

Μέσω ποίων προγραμμάτων και ταμείων και μέχρι ποίου ύψους διατέθηκαν πόροι της Κοινότητας στην Ρηνανία-Παλατινάτο:

1. για την ενίσχυση της απασχόλησης και την καταπολέμηση της ανεργίας μακράς διαρκείας;

α) από το Ευρωπαϊκό Ταμείο Περιφερειακής Ανάπτυξης;

β) από το Ευρωπαϊκό Κοινωνικό Ταμείο;

γ) από το ΕΓΤΠΕ και άλλα κονδύλια της Ευρωπαϊκής Ένωσης;

2. για επιδοτήσεις στον τομέα της έρευνας και της ανάπτυξης;

α) στον τομέα της τριτοβάθμιας εκπαίδευσης;

β) στον τομέα της ιδιωτικής οικονομίας;

3. για την ενίσχυση των σχέσεων και του εμπορίου με χώρες της Κεντρικής και Ανατολικής Ευρώπης;

4. από τα προγράμματα στον τομέα της ενέργειας και του περιβάλλοντος;

5. από τα προγράμματα στον τομέα της νεολαίας;

6. από τα προγράμματα στον τομέα της εκπαίδευσης;

7. για προγράμματα υπέρ των γυναικών;

8. για πολιτιστικά προγράμματα;

9. Πώς αξιολογεί η ΕΕ την επιτυχία των μέτρων;

Απάντηση του κ. Santer εξ ονόματος της Επιτροπής (30 Ιουνίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.